CELEX: 
Language: fi
Date: 2013-07-12 00:00:00
Title: KOMISSION DELEGOITU ASETUS (EU) N:o …/…, OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 muuttamisesta sen soveltamisalan ulkopuolelle jääviä yhteisöjä koskevan luettelon osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               OTC-johdannaisia, keskusvastapuolia ja kauppatietorekistereitä koskeva asetus (EU) N:o 648/2012, jäljempänä, ”markkinarakenneasetus”, annettiin 4. heinäkuuta 2012, ja se tuli voimaan 16. elokuuta 2012. 
            
            
               Markkinarakenneasetusta ei sovelleta unionissa keskuspankkeihin eikä julkisiin elimiin, joiden vastuulla on julkisen velan hoito tai jotka osallistuvat sen hoitoon. 
            
            
               Markkinarakenneasetuksen 1 artiklan 6 kohdassa komissiolle siirretään valta antaa 82 artiklan mukaisesti delegoituja säädöksiä niitä yhteisöjä koskevan luettelon muuttamiseksi, joihin kyseistä asetusta ei sovelleta.
            
            
               Euroopan komissio on markkinarakenneasetuksen 1 artiklan 6 kohdan mukaisesti arvioinut, miten tärkeimmät kolmannet maat käsittelevät keskuspankkeja ja julkista velkaa hoitavia julkisia elimiä kaupan kohteena olevien sopimusten osalta. Analyysi esitetään tähän delegoituun säädökseen liitetyssä kertomuksessa, joka annetaan Euroopan parlamentille ja neuvostolle. Kertomuksessa todetaan, että nykytilanteessa Japanin ja Amerikan yhdysvaltojen keskuspankit ja julkiset elimet, joiden vastuulla on julkisen velan hoito tai jotka osallistuvat sen hoitoon, olisi lisättävä luetteloon yhteisöistä, joihin markkinarakenneasetusta ei sovelleta. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Markkinarakenneasetuksen 1 artiklan 6 kohdassa edellytetään, että komissio arvioi keskuspankkien ja julkista velkaa hoitavien julkisten elinten kansainvälistä käsittelyä ja suorittaa ”vertailevan analyysin näiden elinten ja keskuspankkien käsittelystä useiden kolmansien maiden oikeusjärjestelmässä, mukaan lukien vähintään kolme kaupan kohteena olevien sopimusten määrän suhteen tärkeintä lainkäyttöaluetta, ja riskienhallintamenetelmistä, joita sovelletaan näiden elinten ja keskuspankkien tekemiin johdannaistransaktioihin kyseisillä lainkäyttöalueilla”. 
            
            
               Komissio valitsi analysoitavat lainkäyttöalueet Kansainvälisen järjestelypankin (BIS) toimittamien tarkkojen tilastojen perusteella. Käytettyjen tietojen mukaan kolme kaupan kohteena olevien sopimusten määrän suhteen tärkeintä lainkäyttöaluetta ovat Amerikan yhdysvallat, Japani ja Sveitsi. Jotta vertailevaan analyysiin olisi voitu sisällyttää useampia kolmansia maita, komissio analysoi myös Australian, Kanadan ja Hongkongin OTC-johdannaismarkkinoihin soveltamia lainsäädäntökehyksiä, sillä kyseiset maat ovat kaupan kohteena olevien sopimusten määrän suhteen kolme seuraavaksi tärkeintä lainkäyttöaluetta. 
            
            
               Komission yksiköt olivat yhteydessä näihin kuuteen lainkäyttöalueeseen kerätäkseen tietoja OTC-johdannaiskauppoja koskevista lainsäädäntökehyksistä, joita sovelletaan keskuspankkeihin ja julkisiin elimiin, joiden vastuulla on julkisen velan hoito tai jotka osallistuvat sen hoitoon. 
            
            
               Komission yksiköt kuulivat asiasta myös Euroopan arvopaperimarkkinaviranomaista (ESMA) ja Euroopan keskuspankkia.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Asetuksen 1 artiklassa esitetään muutokset asetukseen (EU) N:o 648/2012.
            
            
               Asetuksen 2 artiklassa todetaan, että asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               KOMISSION DELEGOITU ASETUS (EU) N:o …/…,
            
            
               annettu 12.7.2013,
            
            
               OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 muuttamisesta sen soveltamisalan ulkopuolelle jääviä yhteisöjä koskevan luettelon osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
         
         
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012
                  1
                ja erityisesti sen 1 artiklan 6 kohdan,
            
            
               sekä katsoo seuraavaa:
            
            
               (1)Komissio on arvioinut, miten julkisia elimiä, joiden vastuulla on julkisen velan hoito tai jotka osallistuvat sen hoitoon, ja keskuspankkeja käsitellään kansainvälisesti, sekä esittänyt päätelmänsä Euroopan parlamentille ja neuvostolle
                  2
               . Komissio on erityisesti tehnyt vertailevan analyysin tällaisten julkisten elinten ja keskuspankkien käsittelystä useiden kolmansien maiden oikeusjärjestelmissä sekä riskienhallintamenetelmistä, joita sovelletaan näiden elinten ja keskuspankkien tekemiin johdannaistransaktioihin kyseisillä lainkäyttöalueilla.
            
            
               (2)Analyysin perusteella komissio on todennut, että Japanin ja Amerikan yhdysvaltojen keskuspankit ja julkiset elimet, joiden vastuulla on julkisen velan hoito tai jotka osallistuvat sen hoitoon, olisi vapautettava OTC-johdannaisiin sovellettavasta määritys- ja ilmoitusvelvollisuudesta kyseisissä maissa käyttöön otettujen OTC-johdannaisia koskevien sääntöjen perusteella.
            
            
               (3)Lisäämällä Japanin ja Amerikan yhdysvaltojen keskuspankit ja julkiset elimet, joiden vastuulla on julkisen velan hoito tai jotka osallistuvat sen hoitoon, asetuksessa (EU) N:o 648/2012 olevaan vapautettuja yhteisöjä koskevaan luetteloon, pyritään edistämään neutraaleja markkinaolosuhteita sen osalta, miten OTC-johdannaisuudistuksia sovelletaan keskuspankkien kanssa toteutettaviin liiketoimiin kyseisillä lainkäyttöalueilla, sekä lisäämään kansainvälistä yhtenäisyyttä ja johdonmukaisuutta.
            
            
               (4)Rahapoliittisten velvollisuuksien hoidolla ja valtion velan hoidolla on yhteisiä vaikutuksia korkomarkkinoihin, ja näitä kahta tehtävää olisi koordinoitava sen varmistamiseksi, että ne suoritetaan tehokkaasti. Unionin keskuspankit ja muut julkiset elimet, jotka hoitavat julkista velkaa, jätetään asetuksen (EU) N:o 648/2012 soveltamisalan ulkopuolelle, jottei rajoitettaisi niiden kykyä suorittaa yhteisen edun mukaisia tehtäviä. Eri sääntöjen soveltaminen tällaisiin tehtäviin, kun niitä hoitavat kolmansien maiden yhteisöt, haittaisi niiden tehokkuutta. Sen varmistamiseksi, että kolmansien maiden keskuspankit ja muut julkiset elimet, joiden vastuulla on julkisen velan hoito tai jotka osallistuvat sen hoitoon, pystyvät edelleen hoitamaan tehtäviään asianmukaisella tavalla, asetuksen (EU) N:o 648/2012 soveltamisalan ulkopuolelle olisi jätettävä myös kolmansien maiden julkisia elimiä, joiden vastuulla on julkisen velan hoito tai jotka osallistuvat sen hoitoon,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Lisätään asetuksen (EU) N:o 648/2012 1 artiklan 4 kohtaan c alakohta seuraavasti:
            
            
               ”c)
                     keskuspankkeihin ja julkisiin elimiin, joiden vastuulla on julkisen velan hoito tai jotka osallistuvat sen hoitoon, seuraavissa maissa:
            
            
               i)Japani 
            
            
               ii)Amerikan yhdysvallat.”
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 12.7.2013.
            
            
               
                     Komission puolesta
               
               
                     Puheenjohtaja
                     José Manuel BARROSO
               
            
         
         
            
                  
                     (1)
                  
                        EUVL L 201, 27.7.2012, s. 1.
               
               
                  
                     (2)
                  
                        COM/2013/0158 final.